projecte-aina/catalan_government_crawling huggingface dataset:
Printful, especialitzada en serveis d'impressió sota demanda, preveu contractar una vintena de professionals fins al 2020 a la capital catalana, on l'empresa invertirà un milió d'euros durant el primer any i mig.
L'empresa nord-americana Printful, especialitzada en serveis d'impressió sota demanda, ha establert a Barcelona la seva seu per al sud d'Europa.
La nova oficina, situada al districte 22@, ja està operativa amb la previsió de crear una vintena de llocs de treball fins al 2020.
Per aquest projecte d'inversió a Catalunya, Printful ha comptat amb el suport d'ACCIÓ –l'agència per a la competitivitat de l'empresa de la Generalitat de Catalunya, depenent del Departament d'Empresa i Coneixement-.
Fundada al 2013, l'empresa treballa tant per particulars que volen crear els seus propis dissenys de roba, accessoris o complements per la llar, i per empresaris que volen comercialitzar els productes de les seves marques arreu del món.
Durant el seu primer any i mig, l'empresa americana té previst invertir 1 milió d'euros a les noves oficines de Barcelona, que se centraran en el desenvolupament tècnic de la seva plataforma, així com en la comercialització de productes per al sud d'Europa.
Aquesta nova seu és la sisena de Printful, que té més de 600 treballadors a escala global i les oficines centrals a Los Ángeles (Estats Units).
" Barcelona és un lloc ideal per a nosaltres ", assegura el CEO de Printful, Davis Siksnans. "
Té la proximitat de diversos països cap a on ens volem expandir i també compta amb un escenari emprenedor i tecnològic en desenvolupament ".
En aquest sentit, Siksnans destaca que la capital catalana ofereix " un pol de talent, especialment en l'àmbit del desenvolupament de software ".
L'empresa ha triat Barcelona pel seu "escenari emprenedor i tecnològic" i perquè ofereix "un pol de talent"
La consellera d'Empresa i Coneixement, Àngels Chacón, ha rebut aquest divendres al matí una delegació d'empreses xineses del sector de l'automoció interessades en les oportunitats que presenta Catalunya en l'àmbit del vehicle del futur.
La trobada, que s'ha celebrat al Circuit de Barcelona-Catalunya amb motiu de l'organització aquest cap de setmana del Gran Premi de Fórmula 1, ha permès a les multinacionals asiàtiques conèixer els actius amb els que compta Catalunya en el camp del vehicle elèctric, connectat i autònom, així com pel que fa a la indústria.
Durant la reunió de treball s'ha donat a conèixer al grup xinès que Catalunya és la regió més atractiva del sud d'Europa en termes d'inversió estrangera el 2018 i 2019 segons el Financial Times, que precisament reconeix Catalunya en la categoria China Engagement.
En l'àmbit de l'automoció, s'ha subratllat que 1 de cada 5 vehicles produïts a l'Estat espanyol està fabricat a Catalunya, la regió que aglutina el 23,4% de totes les empreses del sector.
El sector de l'automoció a Catalunya genera 143.000 llocs de treball directes i indirectes i factura 23.800 milions d'euros, xifra que representa més del 10% del PIB del país.
El viatge de la delegació xinesa ha estat organitzat per ACCIÓ -l'agència per a la competitivitat de l'empresa, depenent del Departament d'Empresa i Coneixement- en el marc de l'estratègia de posicionament de Catalunya al món en l'àmbit del vehicle del futur i l'atracció d'inversió estrangera en aquest sector.
Així, durant tota la setmana, el grup format per una quinzena d'empreses, tant fabricants com productors de components, ha visitat les principals empreses del sector, centres tecnològics i infraestructures d'aquest àmbit.
A banda de la trobada amb aquesta delegació empresarial, la consellera Chacón també ha mantingut una reunió de treball amb una vintena de multinacionals xineses ja establertes a Catalunya.
La jornada ha permès a la titular d'Empresa i Coneixement conèixer de primera mà els projectes a Catalunya d'empreses de sectors com les TIC, la logística i l'automoció, entre d'altres.
El sector del vehicle connectat a Catalunya
Precisament aquesta setmana ACCIÓ ha publicat un informe que radiografia el sector del vehicle connectat a Catalunya.
Segons el document, elaborat en col·laboració amb Applus+ IDIADA, Catalunya compta amb 71 empreses del sector del vehicle connectat que facturen de manera agregada 4.150 milions d'euros i ocupen 9.720 treballadors directament vinculats a la seva activitat en aquest àmbit.
L'informe avança que el vehicle del futur serà autònom, elèctric, compartit i connectat.
En aquest sentit, defineix el vehicle connectat com aquell que intercanvia dades amb la infraestructura i els altres vehicles gràcies al fet d'estar equipat amb tecnologies que li permeten rebre i emetre informació i el situa com el pas previ al vehicle autònom.
Catalunya compta amb 71 empreses del sector del vehicle connectat que facturen de manera agregada 4.150 milions d'euros i ocupen 9.720 treballadors
Rentalcars.com ha establert una seu a la ciutat al 2018 i ara ja ocupa unes oficines de 1.000m2.
El seu equip dona servei a diversos països d'Europa i Amèrica Llatina, així com els Estats Units i Austràlia.
Rentalcars.com, empresa dedicada al lloguer de vehicles, ha creat 220 llocs de treball a Barcelona i ocupa unes instal·lacions que superen els 1.000m 2 des que es va establir a la capital catalana al 2018.
Aquest projecte d'inversió de Rentalcars.com ha comptat amb el suport d'ACCIÓ, l'agència per a la competitivitat de l'empresa del Departament d'Empresa i Coneixement de la Generalitat de Catalunya.
Rentalcars.com, marca operada per Booking.com, ho ha donat a conèixer durant una reunió de treball amb la consellera d'Empresa i Coneixement, Àngels Chacón, aquest dijous al matí.
Després de la trobada, Chacón ha assegurat que el fet que " empreses com Rentalcars.com s'instal·lin a Catalunya contribueix al creixement del nostre ecosistema d'innovació, ja que aquestes empreses són un clar mecanisme de transmissió d'innovació per a tota l'economia ".
De fet, per Chacón, aquest projecte " evidencia que Catalunya compta amb els elements necessaris per captar talent internacional i atreure inversió estrangera ". "
Som un territori innovador ben situat en el context europeu ", ha subratllat.
Chacón s'ha reunit amb el director de la divisió d'Atenció al Client de Rentalcars.com, Dan Williams, i amb la directora de Rentalcars.com a Barcelona, Rita Campilho.
Williams ha destacat que estan " molt contents d'obrir una oficina a la ciutat de Barcelona, aquesta vegada dedicada als serveis de Rentalcars.com.
La perspectiva i l'atractiu internacional de la ciutat han demostrat ser una gran base de captació de talent per al negoci ", ha assegurat.
Fundada al 1996, Booking.com té més de 17.000 treballadors globalment en més de 200 oficines a 70 països d'arreu del món.
ACCIÓ ha organitzat una missió a París des d'aquest dimecres i fins divendres en el marc d'un dels congressos més importants d'Europa en l'àmbit de la innovació, que reuneix cada any més de 100.000 assistents i 9.000 startups d'arreu del món
Una delegació de 9 empreses catalanes ha viatjat aquesta setmana a París per participar al congrés d'emprenedoria VivaTechnology, un dels esdeveniments més importants d'Europa en l'àmbit de la innovació.
Les companyies assistiran al congrés en el marc d'una missió organitzada per ACCIÓ –l'agència per a la competitivitat de l'empresa depenent del Departament d'Indústria i Coneixement de la Generalitat– amb l'objectiu de conèixer noves startups per impulsar els seus processos d'innovació oberta.
VivaTechnology, que cada any reuneix més de 100.000 persones, aplegarà 1.900 inversors i 9.000 startups d'arreu del món.
Es tracta d'un esdeveniment amb una forta presència internacional amb més d'un 60% dels assistents que prové de 125 països diferents i la participació de grans corporacions com Volkswagen, ABB, Huawei, Amazon, Google o Bosch, entre d'altres.
Enguany, les empreses catalanes que participen al congrés són Cuatrecasas, Mediapro, Forcadell-Innomads, CELSA Group, F. Iniciativas, Girbau a través de Girbau Lab, Monolitic, Família Torres i Biosystems.
A partir de les conferències, els pitch i les activitats de la fira, la delegació catalana buscarà startups per innovar conjuntament.
Durant la missió, que tindrà lloc fins divendres, ACCIÓ ha organitzat una agenda de visites i reunions per conèixer acceleradores corporatives, centres d'innovació de multinacionals, incubadores i startups de París, com Station F, el campus de startups més gran d'Europa (un espai de 34.000m 2 i més de 1.000 startups).
A més, les empreses assistiran a un seminari sobre l'ecosistema d'innovació de la capital francesa i realitzaran activitats grupals i reunions individualitzades per tal de crear vincles de col·laboració.
La missió s'emmarca dins del programa ' Innovar a través de startups ' d'ACCIÓ, que impulsa la col·laboració entre grans empreses i empreses emergents.
Inclou diferents tipus d'actuacions com sessions de sensibilització i formació, ajuts per al disseny i implementació d'estratègies de col·laboració, i suport en la identificació de startups, entre d'altres.
Es tracta d'un esdeveniment amb una forta presència internacional amb més d'un 60% dels assistents que prové de 125 països diferents
El Departament d'Empresa i Coneixement, a través d'ACCIÓ, compta amb un estand a la fira per tal que les startups catalanes presentin els seus productes i coneguin socis potencials en l'àmbit de la digitalització del comerç
10 startups catalanes participen aquesta setmana a través d'ACCIÓ a la primera edició del Retail & Brand Experience Congress, l'esdeveniment organitzat per Fira de Barcelona per analitzar les oportunitats de negoci derivades de l'impacte de la digitalització al comerç.
El congrés, que s'allargarà fins aquest dimecres, compta amb la participació d'un centenar d'empreses com Google, British Airways, Ikea, Alibaba, Nestlé o Carrefour.
Amb l'objectiu de presentar els seus productes i serveis i conèixer socis potencials, les 10 startups catalanes tenen presència a l'estand d'ACCIÓ – l'agència per a la competitivitat de l'empresa depenent del Departament d'Empresa i Coneixement– ubicat a l'Startup Village, l'espai dedicat a les empreses emergents més innovadores a escala internacional.
La consellera d'Empresa i Coneixement, Àngels Chacón, va remarcar dilluns durant la inauguració del Retail & Brand Experience Congress " l'aposta del govern per aquest congrés, sumant esforços amb Fira Barcelona, amb el ferm convenciment que esdevindrà una cita de referència a nivell mundial i posicionarà Catalunya com a pol d'innovació, també, en l'àmbit del comerç ".
El Departament d'Empresa i Coneixement també participa en aquesta primera edició del RBEWC a través del Consorci de Comerç, Artesania i Moda (CCAM).
En el marc del recorregut inaugural, la titular d'Empresa i Coneixement va voler destacar que " Catalunya està ben posicionada com a hub de startups, i ara és el moment de construir especialitzacions; el retail n'és una.
En aquesta edició veurem com es combina l'activitat congressual, com ara conferències i ponències, amb una part expositiva i amb iniciatives vinculades al lleure, tot plegat per liderar la transformació digital en el sector del comerç ".
En la línia de contribuir a la digitalització de les botigues i marques físiques, el congrés ha presentat un seguit d'innovacions tecnològiques que es podran veure en els comerços del futur; des d'un robot humanoide que pot fer de venedor o cambrer a un mirall intel·ligent que recomana productes segons les preferències i el to de pell dels usuaris.
També s'han mostrat eines per quantificar el flux de clients, el seu grau de satisfacció i les zones més visitades de les botigues.
Es tracta d'un esdeveniment organitzat per Fira de Barcelona per analitzar les oportunitats de negoci derivades de l'impacte de la digitalització al comerç
La consellera d'Empresa i Coneixement, Àngels Chacón, ha mantingut aquest dimarts a la tarda una reunió de treball amb els directors de les 40 Oficines Exteriors de Comerç i d'Inversions d'ACCIÓ al món.
La trobada, a la qual també hi ha participat el conseller delegat d'ACCIÓ, Joan Romero, ha servit per compartir els principals projectes de la xarxa d'oficines i posar de manifest la seva importància per a l'economia catalana.
De fet, aquest 2018 s'ha commemorat els 30 anys de vida d'aquesta xarxa, que ha gestionat un total de 20.000 projectes d'internacionalització.
La reunió s'emmarca dins la celebració de la 26a edició de la Setmana de la Internacionalització d'ACCIÓ, l'esdeveniment de referència a Catalunya en l'àmbit de les exportacions i la sortida a l'exterior de les empreses catalanes.
Fins aquest divendres, els directors de les 40 Oficines Exteriors de Comerç i d'Inversions d'ACCIÓ al món es desplacen a Barcelona per oferir seminaris sobre oportunitats de negoci a l'estranger i reunir-se amb empresaris catalans amb projectes d'expansió internacional.
La Setmana de la Internacionalització d'ACCIÓ és l'esdeveniment de referència a Catalunya en l'àmbit de les exportacions i la sortida a l'exterior de les empreses catalanes
L'empresa manresana fabrica plaques de ferro fos que s'utilitzen en les vies ferroviàries d'Infrabel, l'entitat responsable de la gestió i manteniment de les infraestructures ferroviàries belgues, amb l'objectiu de millorar-ne la funcionalitat i d'allargar-ne la vida útil.
L'empresa catalana Funderia Condals, especialitzada en la fosa de peces per als sectors automobilístic i ferroviari, ha guanyat una licitació de 700.000€ per a participar en un projecte per millorar les vies de la xarxa ferroviària de Bèlgica.
El projecte, licitat per Infrabel –l'entitat pública belga responsable de la gestió i manteniment de les infraestructures ferroviàries del país-, se centra en l'actualització de la xarxa de vies del país per millorar-ne la funcionalitat.
Per aquest projecte internacional, Funderia Condals ha rebut el suport d'ACCIÓ –l'agència per a la competitivitat de l'empresa depenent del Departament d'Empresa i Coneixement-, a través de l' Oficina Exterior de Comerç i d'Inversions a Brussel·les.
Des d'aquest mes de gener, l'empresa manresana està treballant en la fabricació de plaques de ferro fos que es fixaran a les noves travesses de formigó que subjecten les vies ferroviàries als canvis amb encreuaments, substituint les peces de fusta que s'empraven fins al moment per millorar-ne la funcionalitat i allargar-ne la vida útil.
L'empresa realitza la fosa de les plaques des de les seves instal·lacions de Manresa i les envia a Bèlgica, on l'equip de constructors i enginyers de camins ples instal·len a les vies.
Es preveu que el projecte es completi durant el primer semestre de l'any.
Per al director comercial de l'empresa, David Burgués, " el mercat belga ofereix moltes oportunitats perquè està començant a obrir-se cap a la innovació al sector ferroviari, que tradicionalment és més estàtic que el de l'automòbil, per exemple ". "
Valoren molt els nostres dissenys i la nova tecnologia que oferim al sector, que ens permet oferir propostes de millora en un moment en què qualsevol ciutat vol que el tren arribi al centre ", subratlla.
Aquesta és la primera licitació que l'empresa catalana ha guanyat a Bèlgica, però ja està treballant en altres projectes al país, on factura prop de dos milions d'euros.
Principalment, l'activitat de l'empresa a Bèlgica se centra en l'elaboració de peces de ferro fos que s'empren als sistemes que subjecten les vies dels trens.
De fet, Funderia Condals exporta el 96% de la seva facturació, que arriba als 75 milions d'euros, principalment a Europa, però també als Estats Units i altres mercats del continent asiàtic.
L'empresa d'origen familiar compta amb una filial a Eslovàquia i globalment suma més de 200 treballadors.
Aquesta és la primera licitació que l'empresa catalana ha guanyat a Bèlgica, però ja està treballant en altres projectes al país
En el marc del viatge institucional, que s'allargarà fins divendres, la consellera d'Empresa i Coneixement mantindrà reunions de treball amb empreses alemanyes com BASF i PTV Group i visitarà les instal·lacions de Siemens, una de les fàbriques de la multinacional alemanya a Europa més avançades en l'àmbit de la indústria 4.0.
La consellera d'Empresa i Coneixement, Àngels Chacón, viatja a Alemanya per reunir-se amb agents econòmics i multinacionals del país amb l'objectiu d'impulsar les relacions comercials amb Catalunya.
Chacón, acompanyada pel conseller delegat d'ACCIÓ, Joan Romero, i el director de l'oficina d'ACCIÓ a Alemanya, Martí Adroher, viatja als estats de Baviera, Baden-Wurtemberg, Rheinland-Pfalz i Nordrhein-Westfalen.
En el marc de la missió, que comença aquest dimecres i s'allargarà fins divendres, Chacón mantindrà reunions de treball amb els principals agents econòmics i multinacionals d'aquestes regions.
Així, la consellera d'Empresa i Coneixement visitarà les instal·lacions de la multinacional química BASF, que té situat el seu principal centre de producció a Tarragona, on concentra sis plantes de producció de diferents línies de productes i més de 800 treballadors.
L'empresa també té un centre de producció a Castellbisbal i unes instal·lacions de 10.000 m2 a Rubí que allotgen laboratoris de control de qualitat i de desenvolupament, a més de plantes de producció de sistemes de poliuretà, entre altres espais.
A la Zona Franca de Barcelona, l'empresa química hi té establertes tres planters de producció dedicades a diverses línies de negoci, com la cura personal i de la llar.
Així mateix, entre d'altres trobades, la consellera Chacón mantindrà una reunió amb PTV Group, dedicada a la planificació i optimització de sistemes de transport i logística, que té una oficina comercial i un hub de recerca a Barcelona.
D'altra banda, la titular d'Empresa i Coneixement visitarà les instal·lacions de Siemens, una de les fàbriques de la multinacional alemanya a Europa més avançades en l'àmbit de la indústria 4.0
Les relacions comercials entre Catalunya i Alemanya
Actualment Alemanya és el segon soci comercial de Catalunya, amb unes vendes d'empreses catalanes en aquest país que van superar els 7.600 milions d'euros l'any 2018.
Els sectors que lideren aquestes exportacions són els vehicles (36,9%), els aparells i material elèctric (7,4%) i els plàstics (6,7%).
Precisament, amb l'objectiu de reforçar la internacionalització d'empreses catalanes en aquest país, ACCIÓ compta amb oficines a Berlín i Stuttgart.
De fet, prop de 4.000 empreses catalanes exporten a Alemanya.
D'altra banda, aquest país lidera el rànquing de multinacionals establertes a Catalunya, amb 1.129 empreses (un 13% del total), per davant de França i els Estats Units.
Alemanya és el segon soci comercial de Catalunya, que hi va exportar més de 7.600 milions d'euros el 2018.
El grup britànic reconeix l'agència pública ACCIÓ del Departament d'Empresa i Coneixement per l'estratègia que segueix des de Barcelona i la xarxa de 40 oficines arreu del món per atraure nous projectes d'inversió estrangera.
El Govern ha recollit aquest dimarts el premi del Financial Times que reconeix l'estratègia en captació d'inversions estrangeres de l'agència pública ACCIÓ del Departament d'Empresa i Coneixement.
La cerimònia d'entrega del guardó ha tingut lloc a Cannes (França), en el marc de la fira professional MIPIM que se celebra aquesta setmana.
En concret, el premi ha estat entregat per la publicació 'fDi Magazine' del grup britànic.
Es tracta del guardó Investment Promotion Agency of the Year - Highly commended, que destaca així Catalunya d'entre 112 localitzacions d'arreu del món.
El guardó ha estat recollit per Trinitat Bofarull, directora d'Inversió i Empreses Estrangeres d'ACCIÓ.
Creada l'any 1985, Catalonia Trade & Investment és la unitat d'ACCIÓ especialitzada en la captació d'inversions estrangeres.
Treballa des de la seu de Barcelona i a través de la xarxa de 40 Oficines Exteriors de Comerç i d'Inversions d'ACCIÓ arreu del món.
En aquest sentit, la publicació 'fDi Magazine' ha reconegut diverses iniciatives que segueix l'agència per captar inversions estrangeres, com la 'China Desk' (per captar projectes provinents de la Xina mitjançant de l'oficina d'ACCIÓ a Xangai), el 'Second footprint' (que promou inversions de multinacionals que ja són presents a Europa i busquen reinversions a la regió) o l'estratègia per atreure projectes vinculats a la indústria 4.0.
Des de la Generalitat de Catalunya l'atracció d'inversió estrangera és una prioritat per la creació de riquesa, valor afegit i llocs de treball.
L'objectiu de Catalonia Trade & Investment és facilitar que noves multinacionals inverteixin a Catalunya al mateix temps que les que ja hi són presents duguin a terme ampliacions i reinversions.
Treballa des de la promoció de Catalunya a l'exterior, la preparació conjunta de candidatures per a les empreses per dur a terme les inversions a Catalunya, l'assessorament integral durant tot el procés d'inversió i el seguiment un cop ja s'ha materialitzat.
L'objectiu de Catalonia Trade & Investment és facilitar que noves multinacionals inverteixin a Catalunya
La companyia maltesa, especialitzada en serveis de màrqueting digital, impulsarà el seu creixement a Europa des de les oficines de la capital catalana.
L'empresa de màrqueting digital Blexr obrirà una oficina a Barcelona on té previst crear 40 llocs de treball.
Des d'aquestes instal·lacions, conjuntament amb la seva seu central a Malta, l'empresa impulsarà el seu creixement a Europa amb el llançament de nous productes.
L'empresa inaugurarà la setmana vinent la nova oficina a Barcelona.
L'empresa, que té més d'un centenar de treballadors, es dedica al desenvolupament de continguts digitals per a empreses que treballen en els àmbits de les finances i el gaming, a les quals ofereix serveis per incrementar el seu tràfic web com ara SEO, inbound i email màrqueting, pay-per-click, entre d'altres serveis.
L'oficina de Blexr a Barcelona acollirà redactors, analistes SEO, dissenyadors d'UI/UX i professionals de la informàtica, entre d'altres.
Aquest equip desenvoluparà noves funcionalitats i continguts per als seus diferents canals web i els dels seus clients, a banda de cercar noves oportunitats de negoci.
D'acord amb el COO de Blexr, Eduardo dos Remedios, l'empresa ha decidit establir-se a Barcelona perquè la ciutat ofereix " un pol de talent en àmbits com la tecnologia, el producte, el màrqueting digital o la creativitat i el disseny ".
A més, per a Blexr, Barcelona " ofereix infraestructures excel·lents i moltes opcions educatives tant per a estudiants locals com per als internacionals ".
Dos Remedios destaca igualment que es tracta d'una " ciutat diversa des del punt de vista cultural " i, al seu parer " la diversitat ajuda a promoure la innovació ". "
Obrir una oficina a Barcelona és necessari com a suport i catalitzador per al nostre creixement ", subratlla.
L'oficina de Blexr a Barcelona acollirà redactors, analistes SEO, dissenyadors d'UI/UX i professionals de la informàtica